送蒙齋赴召六首  其三
作者：包恢
朝代：宋

paragraphs: 乾坤常簡易，險阻知最精。
堯舜何艱難，難在知人明。
孔子每所患，因予猶改更。
險如彼山川，無如世人情。
明天而昧人，古人所譏評。
卓哉子陸子，高具雙眼睛。
氣貌纔一顧，肺肝見如傾。
或但因傳聞，能見人生平。
萬象悉呈露，如揭日月行。
何畏乎功令，堯舜爲法程。
所惡利口覆，孔子爲權衡。
欲希象山翁，此目不可盲。
衆欺恐寡信，多僞難皆誠。
虛受而實責，無容偏且輕。
張陳門下客，莫非天下英。
後至所居國，皆能居公卿。
濟世才最急，泰道非徒亨。
下視甕盎內，成雷聚蚊蝱。
鳥須九霄鵬，魚必東海鯨。
爲己與爲國，灼知在先生。